CELEX: 32022D0155
Language: sk
Date: 2022-01-31 00:00:00
Title: Vykonávacie rozhodnutie Komisie (EÚ) 2022/155 z 31. januára 2022 o predĺžení platnosti opatrenia, ktoré prijal Výkonný orgán Spojeného kráľovstva pre zdravie a bezpečnosť a ktorým sa povoľuje sprístupnenie biocídneho výrobku Clinisept + Skin Disinfectant na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2022) 457] (Iba anglické znenie je autentické)

4.2.2022   
               
               
                  SK
               
               
                  Úradný vestník Európskej únie
               
               
                  L 25/20
               
            
         VYKONÁVACIE ROZHODNUTIE KOMISIE (EÚ) 2022/155
         z 31. januára 2022
         o predĺžení platnosti opatrenia, ktoré prijal Výkonný orgán Spojeného kráľovstva pre zdravie a bezpečnosť a ktorým sa povoľuje sprístupnenie biocídneho výrobku Clinisept + Skin Disinfectant na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2022) 457]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek v spojení s článkom 5 ods. 4 Protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu,
         keďže:
         
                     (1)
                  
                  
                     Výkonný orgán Spojeného kráľovstva pre zdravie a bezpečnosť konajúci v mene Výkonného orgánu Severného Írska pre zdravie a bezpečnosť (ďalej len „príslušný orgán Spojeného kráľovstva“) prijal 5. mája 2021 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 1. novembra 2021 sprístupňovanie biocídneho výrobku Clinisept + Skin Disinfectant na trhu a jeho používanie (ďalej len „opatrenie“). V súlade s článkom 55 ods. 1 druhým pododsekom uvedeného nariadenia informoval príslušný orgán Spojeného kráľovstva Komisiu a príslušné orgány členských štátov o opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán Spojeného kráľovstva, bolo opatrenie nevyhnutné na ochranu verejného zdravia. Svetová zdravotnícka organizácia (WHO) 11. marca 2020 vyhlásila, že šírenie koronavírusu (ochorenia COVID-19) možno od daného momentu charakterizovať ako pandémiu. Vláda Spojeného kráľovstva vyhlásila riziko pre Spojené kráľovstvo za „vysoké“ a 23. marca 2020 nadobudli účinnosť opatrenia na zamedzenie šírenia nákazy. WHO odporúča používanie dezinfekčných prostriedkov na ruky na báze alkoholu ako preventívne opatrenie proti šíreniu ochorenia COVID-19 a ako alternatívu umývania rúk mydlom a vodou.
                  
               
                     (3)
                  
                  
                     Výrobok Clinisept + Skin Disinfectant obsahuje ako účinnú látku aktívny chlór uvoľňovaný z chlórnanu sodného. Aktívny chlór uvoľňovaný z chlórnanu sodného je schválený na použitie v biocídnych výrobkoch typu 1 (osobná hygiena človeka) podľa vymedzenia v prílohe V k nariadeniu (EÚ) č. 528/2012.
                  
               
                     (4)
                  
                  
                     Od vypuknutia pandémie COVID-19 je v Spojenom kráľovstve mimoriadne veľký dopyt po dezinfekčných prostriedkoch na ruky, čo viedlo k bezprecedentnému výpadku dodávok týchto výrobkov. Pred prijatím opatrenia bolo v Spojenom kráľovstve podľa nariadenia (EÚ) č. 528/2012 autorizovaných veľmi málo dezinfekčných prostriedkov na ruky. Ochorenie COVID-19 predstavuje vážne ohrozenie verejného zdravia v Spojenom kráľovstve a na predchádzanie jeho je nevyhnutné zabezpečiť ďalšie dezinfekčné prostriedky na ruky.
                  
               
                     (5)
                  
                  
                     Komisii bola 29. októbra 2021 doručená odôvodnená žiadosť príslušného orgánu Spojeného kráľovstva v mene Výkonného orgánu Severného Írska pre zdravie a bezpečnosť o povolenie predĺženia platnosti opatrenia v Spojenom kráľovstve vzhľadom na Severné Írsko v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv z možného ohrozenia verejného zdravia v dôsledku ochorenia COVID-19 po 1. novembri 2021 a s ohľadom na to, že povolenie ďalších dezinfekčných prostriedkov na ruky na trhu má rozhodujúci význam pre obmedzenie nebezpečenstiev, ktoré ochorenie COVID-19 predstavuje.
                  
               
                     (6)
                  
                  
                     Podľa príslušného orgánu Spojeného kráľovstva je dopyt po dezinfekčných prostriedkoch na ruky naďalej vysoký, a preto treba opatrenie v Spojenom kráľovstve vzhľadom na Severné Írsko predĺžiť.
                  
               
                     (7)
                  
                  
                     Spoločnosti, ktorým boli po vyhlásení WHO o pandémii udelené výnimky pre dezinfekčné prostriedky na ruky v súlade s článkom 55 ods. 1 prvým pododsekom nariadenia (EÚ) č. 528/2012, boli vyzvané, aby čo najskôr požiadali o riadnu autorizáciu výrobkov. Príslušnému orgánu Spojeného kráľovstva však dosiaľ neboli doručené žiadne nové žiadosti o riadnu autorizáciu výrobkov.
                  
               
                     (8)
                  
                  
                     Keďže ochorenie COVID-19 aj naďalej predstavuje nebezpečenstvo pre verejné zdravie a keďže takéto nebezpečenstvo nemožno v Spojenom kráľovstve vzhľadom na Severné Írsko primerane zvládnuť bez toho, aby boli na trhu povolené ďalšie dezinfekčné prostriedky na ruky, je vhodné povoliť príslušnému orgánu Spojeného kráľovstva, aby predĺžil platnosť uvedeného opatrenia v Spojenom kráľovstve vzhľadom na Severné Írsko.
                  
               
                     (9)
                  
                  
                     Keďže platnosť opatrenia uplynula 1. novembra 2021, toto rozhodnutie by malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Výkonný orgán Spojeného kráľovstva pre zdravie a bezpečnosť konajúci v mene Výkonného orgánu Severného Írska pre zdravie a bezpečnosť môže v Spojenom kráľovstve vzhľadom na Severné Írsko predĺžiť platnosť opatrenia, ktorým sa povoľuje sprístupňovanie biocídneho výrobku Clinisept + Skin Disinfectant na trhu a jeho používanie, do 6. mája 2023.
         
         
            Článok 2
            Toto rozhodnutie je určené Výkonnému orgánu Spojeného kráľovstva pre zdravie a bezpečnosť konajúcemu v mene Výkonného orgánu Severného Írska pre zdravie a bezpečnosť.
            Uplatňuje sa od 2. novembra 2021.
         
         
            V Bruseli 31. januára 2022
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.